Председник Републике Српске, Милорад Додик рекао је да Српска подржава изворни Дејтонски споразум који је донео мир и који функционише две деценије, те нагласио да ће тражити да се свих 83 надлежности које су отете и пренесене на ниво БиХ доведу у склад са Дејтоном. Додик је истакао да Српска подржава Дејтон са "становишта слова, а не духа тог споразума", те да је зауставила експанзију и веома "канцерогено" ширење теорије о духу Дејтонског споразума. -Успевамо вратити позицију поштовања слова Дејтонског споразума у БиХ и то ће бити наша политика и даље, имајући у виду да су високи представници, задужени да проводе слово Дејтона, кршили међународно право у више наврата и учинили кривична дела међународног карактера преносећи надлежности на ниво БиХ и кршећи права стечена Дејтонским споразумом - рекао је Додик у Бањалуци. Он је навео да ће Српска остати привржена томе да је формирање БиХ као конфедерално-федералне заједнице два ентитета и три конститутивна народа омогућило да та земља ступи у мировну фазу. - Никада нећемо дозволити да разни међународни мешетари наметну причу о духу Дејтона која је коштала српски народ много. Наша политика подразумијева да прво зауставимо те трансфере и онемогућимо злоупотребе Дејтонског споразума - рекао је Додик. Он је навео да ће Српска тражити да се свих 83 надлежности које су отете и однесене на ниво БиХ доведу у склад са Дејтоном. - Свако кршење Дејтона за нас је апсолутно неприхватљиво. Дошло је време да се на демократски начин све уреди. Дејтонски споразум је уредио да БиХ може само да се креће у складу са споразумом два ентитета, што мора бити уставни основ за свако решење. Све остало је неуставно, од суда, тужилаштва и много чега - рекао је Додик. Он је навео да су неуставне ствари у БиХ одраз насиља међународне заједнице и похлепе бошњачке политичке елите, која је била спремна да све учини да девастира Српску. - То подразумева да из Уставног суда оду стране судије и много шта што ћемо покушати у наредном времену -најавио је Додик. Додик је рекао да је Дејтонски споразум континуитет међународног субјективитета Републике Српске, која је у тај споразум унијела своју територију и ефикасну власт. - Чињеницом да смо потписали све анексе тог споразума ми смо кључни фактор тог споразума - закључио је Додик. (Срна)